KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2011 toimittamien julkistaloutta koskevien tietojen laadusta /* COM/2012/0170 final */





KOMISSION KERTOMUS EUROOPAN PARLAMENTILLE JA NEUVOSTOLLE jäsenvaltioiden vuonna 2011 toimittamien julkistaloutta koskevien tietojen laadusta SISÄLLYSLUETTELO 1........... Tausta............................................................................................................................ 3 2........... Keskeiset havainnot julkistalouden alijäämää ja velkaa koskevien tietojen toimituksista vuonna 2011 3 2.1........ Oikea-aikaisuus, luotettavuus ja täydellisyys.................................................................... 3 2.1.1..... Oikea-aikaisuus.............................................................................................................. 3 2.1.2..... Luotettavuus................................................................................................................... 4 2.1.3..... Taulukoiden ja niitä tukevan aineiston täydellisyys............................................................ 4 2.1.4..... Rahoituskriisiä koskevat lisätaulukot................................................................................ 5 2.1.5..... Hallitustenvälistä lainanantoa koskeva kyselylomake........................................................ 6 2.2........ Tilastotietojen kirjaussääntöjen mukaisuus ja yhtenäisyys.................................................. 6 2.2.1..... Tietojenvaihto ja selvennykset......................................................................................... 6 2.2.2..... Konsultointikäynnit ja menetelmiä koskevat tarkastuskäynnit............................................ 6 2.2.3..... Eurostatin erityiset neuvot................................................................................................ 7 2.2.4..... Viime aikoina käsiteltyjä menetelmäkysymyksiä............................................................... 8 2.2.5..... Perustana olevan julkisyhteisöjen tilinpidon yhtenäisyys.................................................... 8 2.3........ Julkaiseminen.................................................................................................................. 9 2.3.1..... Keskeisten lukujen ja yksityiskohtaisten raportointitaulukoiden julkaiseminen.................... 9 2.3.2..... Tietojen laatua koskevat varaumat................................................................................... 9 2.3.3..... Toimitettujen tietojen muutokset.................................................................................... 10 2.3.4..... Metatietojen julkaiseminen (kuvaukset)......................................................................... 10 3........... Päätelmät..................................................................................................................... 10 1. Tausta Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta annetun neuvoston asetuksen (EY) N:o 479/2009[1] (sellaisena kuin se on muutettuna asetuksella (EY) N:o 679/2010) 8 artiklan 3 kohdassa säädetään, että komissio (Eurostat) antaa Euroopan parlamentille ja neuvostolle säännöllisesti selvityksen jäsenvaltioiden toimittamien toteutuneiden tietojen laadusta. Tässä vuotuisessa selvityksessä arvioidaan yleisesti sitä, ovatko tiedot kirjaussääntöjen mukaisia, täydellisiä, luotettavia, oikea-aikaisia ja yhtenäisiä. Komissio hyväksyi edellisen kertomuksen (vuoden 2010 ilmoituksista) 11. huhtikuuta 2011. Eurostat arvioi säännöllisesti jäsenvaltioiden toimittamien toteutuneiden tietojen laatua sekä niiden perustana olevaa julkisyhteisöjen sektorin tilinpitoa, joka laaditaan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25. kesäkuuta 1996 annetun neuvoston asetuksen (EY) N:o 2223/96[2] mukaisesti. Arviointi perustuu ensisijaisesti julkisyhteisöjen talousarvion toteuttamista ja julkisyhteisöjen varoja ja vastuita koskeviin tietoihin. Tässä keskitytään tekijöihin, jotka selittävät julkisyhteisöjen alijäämän/ylijäämän ja julkista velkaa koskevat muutokset. Jäsenvaltiot lähettävät tiedot Eurostatille kahdesti vuodessa. Samalla toimitetaan myös lisätietoa, kuten liiallisia alijäämiä koskevan menettelyn raportointitaulukoihin liittyvä kysely sekä jäsenvaltioiden kahdenvälisiä selvennyksiä. Eurostat tekee lisäksi säännöllisiä konsultointikäyntejä kaikkiin jäsenvaltioihin liiallisia alijäämiä koskevaan menettelyyn liittyen käydäkseen jatkuvaa vuoropuhelua jäsenvaltioiden kanssa. Tämä kertomus perustuu keskeisiin havaintoihin ja tuloksiin vuonna 2011 liiallisia alijäämiä koskevan menettelyn mukaisesti toimitetuista tiedoista. Siinä keskitytään viimeisimpään tietojen toimitukseen (lokakuussa 2011). Aiheellisissa tapauksissa sitä verrataan vuoden 2011 huhtikuun toimitukseen tai vuoden 2010 toimituksiin. 2. Keskeiset havainnot julkistalouden alijäämää ja velkaa koskevien tietojen toimituksista vuonna 2011 2.1. Oikea-aikaisuus, luotettavuus ja täydellisyys 2.1.1. Oikea-aikaisuus Jäsenvaltioiden on toimitettava komissiolle ennakoidut ja toteutuneet talousarvio- ja tasetiedot kahdesti vuodessa ennen 1. päivää huhtikuuta ja 1. päivää lokakuuta.[3] Vuonna 2011 liiallisia alijäämiä koskevan menettelyn mukaiset tietojen toimitukset kattoivat vuodet 2007–2011. Vuotta 2011 koskevat luvut ovat kansallisten viranomaisten ennakoimia ja vuosia 2007–2010 koskevat luvut ovat toteutuneita (eli lopullisia, osittain valmiita, alustavia tai arvioituja). Tietojen toimittamiselle asetettuja määräaikoja noudatetaan yleensä erittäin hyvin. Vuoden 2011 jälkimmäisellä raportointikierroksella 26 jäsenvaltiota toimitti tietonsa ennen 1. lokakuuta päättyneen määräajan umpeutumista. Kreikan viranomaiset toimittivat tiedot 7. lokakuuta. Huhtikuun raportointikierroksella kaikki jäsenvaltiot toimittivat tiedot ennen 1. päivää huhtikuuta 2011, paitsi Kreikka (1. huhtikuuta) ja Ranska (joka toimitti vuoden 2011 ennakoidut tiedot 7. huhtikuuta). 2.1.2. Luotettavuus Monet jäsenvaltiot tarkistivat toimittamiaan tietojaan myöhemmin. Lokakuussa 2011 Eurostat vastaanotti 29 tarkistettujen tietojen toimitusta 18 maasta, ja huhtikuussa 2011 se sai 36 tarkistettujen tietojen toimitusta 20 maasta. Jäsenvaltioiden tarkistukset lähetettiin vastauksena Eurostatin esittämiin kommentteihin, teknisiin kysymyksiin tai huomautuksiin, ja ne koskivat vähäisiä virheitä, sisäisiä epäyhtenäisyyksiä tai riittämättömiä taulukkotietoja. Tietoja tarkistettiin arviointijaksoilla yli 0,1 prosenttiyksiköllä BKT:stä Kreikan, Portugalin, Slovakian ja Slovenian osalta huhtikuussa ja Saksan,[4] Itävallan, Romanian ja Slovakian osalta lokakuussa. Irlannin tilastoviranomaiset toimittivat päivitetyt liiallisia alijäämiä koskevaan menettelyyn liittyvät raportointitaulukot 24. marraskuuta 2011 oikaistakseen havaitun virheen julkisen velan konsolidoinnissa (ei vaikutusta kirjattuun julkisen talouden alijäämään). Eurostat selvitti tarkistukset ja julkaisi uudet tiedot. 2.1.3. Taulukoiden ja niitä tukevan aineiston täydellisyys Raportointitaulukoiden toimittaminen on lakisääteinen velvollisuus ja välttämätön edellytys sille, että Eurostat voi asianmukaisesti valvoa tietojen laatua. Asetuksen (EY) N:o 479/2009 (sellaisena kuin se on muutettuna) 8 artiklan 2 kohdan mukaan jäsenvaltioiden on toimitettava Eurostatille asiaankuuluvat tilastotiedot, joilla ”tarkoitetaan erityisesti seuraavia: a) kansantalouden tilinpidosta saatavat tiedot b) kuvaukset c) liiallisia alijäämiä koskevan menettelyn lukuja koskevat taulukot d) liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset.” Liiallisia alijäämiä koskevan menettelyn raportointitaulukot koostuvat neljästä päätaulukkokokonaisuudesta. Raportointitaulukkojen 1–3 toimittaminen on lakisääteinen velvollisuus, ja raportointitaulukon 4 täyttämisestä jäsenvaltiot ovat sopineet keskenään.[5] Taulukot 1 ja 2A (valtionhallinto) koskevat vuosia 2007–2011 ja muut taulukot vuosia 2007–2010.[6] Suurin osa jäsenvaltioista täyttää kaikki liiallisia alijäämiä koskevaan menettelyyn liittyvät taulukot.[7] Joillakin jäsenvaltioilla olisi kuitenkin parantamisen varaa tietojen täydellisyydessä. Esimerkiksi taulukon 2 kohdalla kävi niin, että tietojen toimituksessa lokakuussa 2011 viisi jäsenvaltiota ei määrittänyt täysin yhteyttä järjestelytilien ja liiallisia alijäämiä koskevan menettelyn yli-/alijäämätietojen välillä kaikkien alasektorien osalta tai kaikilta vuosilta tai ilmoitti liiallisia alijäämiä koskevan menettelyn yli-/alijäämätietoja vastaavat järjestelytilitiedot. Taulukossa 3 kaikki jäsenvaltiot eivät tehneet kaikkia jaotteluja. Taulukossa ei aina annettu erityisesti lainoja ja osuuksia koskevia yksityiskohtaisia tietoja. Koska taulukoista 2 ja 3 puuttuu tiettyjä tietoja eräiden jäsenvaltioiden osalta, Eurostatin on vaikeampi tarkastaa, ovatko julkistalouden alijäämää ja velkaa koskevat tulosluvut luotettavia. Se lisää tarvetta tarkastaa nämä tiedot jäsenvaltioihin tehtävien vierailukäyntien yhteydessä. Kaikki jäsenvaltiot toimittivat vastauksensa raportointitaulukoihin liittyvään kyselyyn.[8] Vaikka kattavuus ja vastausten laatu ovatkin parantuneet viime vuosista, jotkin jäsenvaltiot eivät ilmoittaneet kaikkia kyselyssä pyydettyjä yksityiskohtia. 2.1.4. Rahoituskriisiä koskevat lisätaulukot Eurostat on koonnut 15. heinäkuuta 2009 lähtien rahoituskriisiä koskevia tietosarjoja lisätaulukkoon. Lisätaulukon osa 1 liittyy valtion tulostiliin kirjattuja transaktioita koskeviin tietoihin, joilla on todellista vaikutusta liiallisia alijäämiä koskevan menettelyn yli-/alijäämätietoihin. Lisätaulukon osa 2 liittyy rahoituslaitoksille myönnetystä tuesta johtuvia rahoitusvarojen ja velkojen varantoja koskeviin tietoihin. Siinä erotetaan toisistaan toiminnot, joilla on ollut todellista vaikutusta julkisen talouden velkoihin (sisällytetty julkisyhteisöjen velkaan), ja toiminnot, jotka saattavat vaikuttaa julkisen talouden velkoihin tulevaisuudessa mutta joiden nyt katsotaan riippuvan tulevista tapahtumista (ei sisällytetty julkisyhteisöjen velkaan). Taulukoista näkyvät suoraan rahoitusalan laitoksille kohdistetut valtion tukitoimet. Muille kuin rahoitusalan laitoksille suunnatut tukitoimet tai yleiset talouden tukitoimet eivät ole mukana taulukoissa. Vuonna 2011 kerätyt tiedot koskevat vuosia 2007–2010. 20 jäsenvaltiota toimitti tietoja rahoituskriisin vuoksi toteutetuista valtion tukitoimista. Eurostat julkaisi liiallisia alijäämiä koskevaan menettelyyn liittyvien lehdistötiedotteiden ohessa muistion, jossa se analysoi näitä tietoja.[9] 2.1.5. Hallitustenvälistä lainanantoa koskeva kyselylomake Huhtikuun 2011 toimituksesta lähtien jäsenvaltiot ovat toimittaneet tietoja myös hallitustenvälisestä lainanannosta. Liiallisia alijäämiä koskevaan menettelyyn liittyvissä tiedotteissa on mukana myös nämä tiedot, joiden avulla voidaan analysoida lainoja, joita jäsenvaltiot myöntävät toisilleen tukitoimia varten (vuonna 2010 lähinnä Kreikalle). Tällainen hallitustenvälinen lainananto kasvoi rahoituskriisin yhteydessä huomattavasti, ja se on vähennettävä EMU-kriteerien mukaista velkaa koskevista EU27- ja euroalueaggregaateista, jotka molemmat lasketaan konsolidoinnin perusteella. Konsolidoinnin vuoksi EU27- ja euroalueaggregaatit eivät vastaa jäsenvaltioiden velan aritmeettista summaa (ts. hallitustenvälinen lainananto ei ole niissä mukana kaksinkertaisen laskemisen välttämiseksi). Lomakkeessa toimitettuihin lukuihin ei vielä sisälly Euroopan rahoitusvakausvälineeseen (ERVV) liittyviä summia, koska ne koskevat vuosia 2007–2010. Vuoden 2011 osalta nämä luvut kerätään ERVV:stä. 2.2. Tilastotietojen kirjaussääntöjen mukaisuus ja yhtenäisyys 2.2.1. Tietojenvaihto ja selvennykset Arviointijaksolla (tietojen toimittamisen määräajasta, joka oli 1. lokakuuta 2011, tietojen julkaisemispäivään eli 21. lokakuuta 2011) Eurostat otti yhteyttä kaikkien jäsenvaltioiden kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset kävivät vilkasta kirjeenvaihtoa. Ensimmäiset selvennyspyynnöt lähetettiin kaikille maille ennen 9. päivää lokakuuta. 14 maalle lähetettiin toiset pyynnöt ja yhdelle maalle kolmas pyyntö. Joiltakin mailta Eurostat pyysi tarkistettuja raportointitaulukoita.[10] 2.2.2. Konsultointikäynnit ja menetelmiä koskevat tarkastuskäynnit Asetuksessa (EY) N:o 479/2009, sellaisena kuin se on muutettuna, säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti konsultointikäyntejä, joiden tarkoituksena on tarkastella toimitettuja tietoja ja menetelmällisiä kysymyksiä, keskustella tilastollisista lähteistä ja arvioida asiaankuuluvien kirjaussääntöjen noudattamista. Tällöin voidaan arvioida esimerkiksi julkisyhteisöjen rajaamista, kirjausajankohtaa ja julkisen talouden transaktioiden ja velkojen luokitusta. Menetelmiä koskevia tarkastuskäyntejä suoritetaan yleensä ainoastaan, jos Eurostat on havainnut tietojen laadussa merkittäviä riskejä tai mahdollisia ongelmia etenkin sovellettavien menetelmien, käsitteiden tai luokitusten osalta. Vuonna 2011 ei tehty menetelmiä koskevia tarkastuskäyntejä. Vuoden 2011 aikana Eurostat teki liiallisia alijäämiä koskevaan menettelyyn liittyviä käyntejä seuraavasti: Portugali (17.–18. tammikuuta, 14.–15. huhtikuuta ja 19.–20. syyskuuta), Yhdistynyt kuningaskunta (26.–28. tammikuuta), Tanska (31. tammikuuta–1. helmikuuta), Latvia (15.–17. helmikuuta), Espanja (17.–18. helmikuuta), Slovakia (28. helmikuuta–1. maaliskuuta), Kreikka (21.–23. maaliskuuta, 26.–27. syyskuuta ja 10.–11. marraskuuta), Saksa (5.–6. toukokuuta), Tšekki (16.–17. toukokuuta), Luxemburg (19. toukokuuta), Slovenia (23.–24. toukokuuta), Romania 8.–10. kesäkuuta, 20.–22. kesäkuuta, 11.–13. heinäkuuta ja 26.–27. syyskuuta), Italia (27.–28. kesäkuuta), Viro (4.–5. heinäkuuta), Puola (5.–6. syyskuuta), Suomi (21.–22. marraskuuta), Bulgaria (28.–30. marraskuuta), Ruotsi (12.–13. joulukuuta) ja Alankomaat (12. joulukuuta). Käyntien aikana keskusteltiin toistuvasti samoista aiheista, joita olivat yksikköjen luokitus julkisyhteisöjen sektorille tai sen ulkopuolelle (mukaan luettuna julkinen liikenne, televisio ja radio, sairaalat ja korkeakoulut), pääomanlisäykset, julkisen ja yksityisen sektorin kumppanuudet, EU:n rahavirrat sekä takausten kirjaaminen. Kunkin käynnin perusteella esitetään vierailukohteena olleelle jäsenvaltiolle erinäisiä toimenpiteitä. Toimenpiteiden toteuttaminen parantaa tietojen laatua ajan mittaan. Eurostat on lisäksi ryhtynyt toteuttamaan jäsenvaltioihin tehtävien ennakoivien konsultointikäyntien ohjelmaa. Tarkoituksena on selvittää niiden lähdetietojen laatu ja täydellisyys, joita tilastoviranomaiset käyttävät liiallisia alijäämiä koskevaan menettelyyn liittyvien tietojen kokoamisessa, ja keskustella tietojen kokoamisessa käytettävistä laadunhallintajärjestelyistä. Tämä on keskeinen osa Eurostatin toimia sille asetuksessa (EY) N:o 479/2009 (sellaisena kuin se on muutettuna) myönnetyn vahvistetun tarkastusvallan käytössä. Siinä noudatettava ennaltaehkäisevä riskiperusteinen lähestymistapa on kuvattu Euroopan parlamentille ja neuvostolle esitetyssä tiedonannossa Eurooppalaisten tilastojen laadunhallinnan tehostaminen.[11] Vuonna 2011 tehtiin ennakoiva konsultointikäynti Saksaan, Romaniaan ja Bulgariaan. Nyt ollaan perustamassa erityinen julkisyhteisöjen rahoitustilastojen laadunhallintaa käsittelevä työryhmä. 2.2.3. Eurostatin erityiset neuvot Jäsenvaltiot pyytävät Eurostatilta säännöllisesti lausuntoja suunnitteilla olevien tai jo suoritettujen transaktioiden kirjausta koskevista kysymyksistä. Eurostat antaa neuvontaa voimassa olevien ohjeiden mukaisesti. Noudattaakseen asetuksen (EY) N:o 479/2009 (sellaisena kuin se on muutettuna) avoimuussäännöstä Eurostat julkaisee lausuntonsa,[12] ellei kyseinen jäsenvaltio esitä vastalauseita. Eurostat julkaisi vuonna 2011 seuraavat ohjeet: Itävallan rautatieyhtiön velkakohtelu (Itävalta), eläkejärjestelmän muuttaminen (Puola), Aragonian autonomisen alueen toteuttaman tieverkkohankkeen luokittelu (Espanja), Navarran autonomisen alueen julkis-yksityisenä yhteistyönä toteuttaman kasteluverkoston luokittelu (Espanja), Navarran autonomisen alueen julkis-yksityisenä yhteistyönä toteuttaman moottoritien luokittelu (Espanja), infrastruktuurihankkeiden kohtelu (Romania) ja julkisten yritysten maksurästien uudelleenjärjestelyjen kirjaaminen (Romania), liiallista alijäämää koskevaan menettelyyn liittyvää velkaa koskevien valuuttajohdannaisten menettelyllinen käsittely (Latvia), A1-moottoritieosuuden Tuszyn-Pryzowice rakennushankkeen ja toiminnan tilastolliseen kirjaukseen liittyvä ennakkoneuvonta (Puola), Jeremie-välineeseen liittyvien EU:n tulonsiirtojen ja kansallisen osarahoituksen kirjaaminen (Bulgaria), Bulgarian kehityspankin takaisinmaksujärjestelmän kirjaamiseen liittyvät neuvot (kaksi kertaa, Bulgaria) ja neuvonta, joka liittyy Portugalin tilastolaitoksen alustavaan lausuntoon pankkisektorin eläkerahastojen joidenkin varojen ja vastuiden mahdollisesta siirtämisestä keskushallinnolle (Portugali). 2.2.4. Viime aikoina käsiteltyjä menetelmäkysymyksiä Tavanomaiseen tapaansa Eurostat kiinnitti tarkasti huomiota EKT 1995:n sääntöjen noudattamiseen ja erityisesti tuoreimpiin päätöksiinsä. Päätökset sisältyvät julkisen talouden alijäämää ja valtion velkaa käsittelevään käsikirjaan (Manual on Government Deficit and Debt), jonka viimeisin versio julkaistiin lokakuussa 2010 ja jota päivitetään nyt säännöllisesti. Eurostatia on kuultu myös siitä, kuinka kirjataan tilastollisesti toimenpiteet, joita on toteutettu Euroopan tasolla valtionvelkamarkkinoiden vaikeuksien vuoksi. Vuonna 2011 Eurostat julkaisi ERVV:hen liittyvän tilastollisen näkemyksensä[13] ja alustavan lausunnon suunnitellusta Euroopan talouden vakautuspaketista.[14] Lisäksi se on julkaissut julkisessa omistuksessa oleviin uudelleenjärjestelyrakenteisiin liittyvät ohjeet.[15] 2.2.5. Perustana olevan julkisyhteisöjen tilinpidon yhtenäisyys Asetuksessa (EY) N:o 479/2009 (sellaisena kuin se on muutettuna) vahvistetut tietojen toimittamisen määräajat, kunkin vuoden 1. huhtikuuta ja 1. lokakuuta, otettiin käyttöön, jotta varmistetaan yhtenäisyys perustana olevan julkisyhteisöjen sektorin vuosittaisen ja neljännesvuosittaisen tilinpidon kanssa. Nämä tilinpitotiedot toimitetaan Eurostatille useissa EKT 1995:n mukaisissa taulukkolähetyksissä. Eurostat tarkastelee järjestelmällisesti ilmoitettujen lukujen yhtenäisyyttä suhteessa niiden perustana oleviin tilinpitotietoihin julkisyhteisöjen sektorista. Esimerkiksi julkisyhteisöjen kokonaismenojen ja ‑tulojen olisi vastattava toimitettuja alijäämälukuja. Liiallisia alijäämiä koskevaan menettelyyn liittyvien tietojen ja toimitettujen EKT 1995:n mukaisten julkisyhteisöjen tilinpitotietojen yhtenäisyys on parantunut viime vuosina ja on nyt entistä kattavampi. Yhtenäisyys on kuitenkin edelleenkin toteutunut paremmin muiden tilien kuin rahoitustilien osalta. BKT- ja velkaluvut olivat lokakuussa 2011 yhtenäisiä kaikkien jäsenvaltioiden osalta. Kuuden jäsenvaltion nettoluotonotto-/nettoluotonantoluvuissa oli pieniä eroja. 14 jäsenvaltion ilmoituksissa oli vähäisiä epäyhtenäisyyksiä liiallisia alijäämiä koskevaan menettelyyn liittyvien tietojen ja neljännesvuosittaisten rahoitustilien välillä. 2.3. Julkaiseminen 2.3.1. Keskeisten lukujen ja yksityiskohtaisten raportointitaulukoiden julkaiseminen Asetuksen (EY) N:o 479/2009 (sellaisena kuin se on muutettuna) 14 artiklassa säädetään seuraavaa: ”Komissio (Eurostat) toimittaa tiedot toteutuneesta julkistalouden alijäämästä ja velasta liiallisia alijäämiä koskevasta menettelystä laaditun pöytäkirjan soveltamista varten kolmen viikon kuluessa […] ilmoittamisen määräajoista […]. Tiedot toimitetaan julkaisemalla ne.” Julkistalouden alijäämää ja velkaa koskevat tiedot julkaistiin 26. huhtikuuta ja 21. lokakuuta 2011 yhdessä raportointitaulukoiden kanssa sellaisina kuin jäsenvaltiot olivat ne toimittaneet. Lisäksi Eurostat julkaisee verkkosivustollaan liiallisia alijäämiä koskevaan menettelyyn liittyvien tietojen perustana olevat julkisyhteisöjen sektorin vuotuiset ja neljännesvuosittaiset tilinpitotiedot sekä tiedot virta-varanto-korjauseristä.[16] Eurostat julkaisee myös jäsenvaltioiden toimittamat tiedot rahoituskriisin vuoksi toteutetuista valtion tukitoimista[17] sekä tiedot hallitustenvälisestä lainanannosta. Asetuksen (EY) N:o 479/2009 (sellaisena kuin se on muutettuna) mukaan jäsenvaltioiden on julkaistava toteutuneet alijäämä- ja velkatiedot. Useimmat jäsenvaltiot ovat ilmoittaneet Eurostatille, että ne julkaisevat kaikki raportointitaulukot. 2.3.2. Tietojen laatua koskevat varaumat Eurostat esitti Romanian ja Yhdistyneen kuningaskunnan huhtikuun 2011 toimituksessa toimittamien tietojen laatua koskevan varauman. Varaumat peruttiin marraskuun tiedotteessa. Romania: Eurostat on peruuttanut varaumansa, joka koskee Romanian huhtikuun 2011 toimituksessa ilmoittamia tietoja. Niissä oli epävarmuustekijöitä, jotka koskivat joidenkin julkisten yritysten vaikutusta julkistalouden alijäämään, EKT 1995 ‑luokkien ”muut saamiset ja velat” raportointiin, joidenkin rahoitustaloustoimien luonteeseen ja vaikutukseen sekä hallituksen sisäisten rahavirtojen vakauttamiseen. Eurostat on vahvistanut, että lokakuun 2011 toimituksessa edellä mainitut tiedot on kirjattu EKT 1995 ‑menetelmien ja niihin liittyvien käsikirjojen mukaisesti. Yhdistynyt kuningaskunta: Eurostat on peruuttanut varaumansa, joka koskee Yhdistyneen kuningaskunnan huhtikuun 2011 toimituksessa ilmoittamia tietoja ja jonka perustana oli epävarmuus sotilasmenojen kirjausajankohdasta. Eurostat on vahvistanut, että Yhdistynyt kuningaskunta oli sisällyttänyt lokakuun 2011 toimitukseen tarvittavat mukautukset ja kirjaa nyt sotilaskaluston hankinnat toimitusten perusteella, kuten asiaan liittyvässä 9. maaliskuuta 2006 tehdyssä Eurostatin päätöksessä edellytetään. 2.3.3. Toimitettujen tietojen muutokset Liiallisia alijäämiä koskevaan menettelyyn liittyvissä Eurostatin tiedotteissa selvitetään Yhdistyneen kuningaskunnan ilmoittamiin tietoihin tehtyjä muutoksia.[18] Eurostat muutti Yhdistyneen kuningaskunnan toimittamia alijäämä- ja velkatietoja vuosilta 2008–2010 (ja varainhoitovuosilta 2008/2009–2010/2011). Tämä tehtiin sen varmistamiseksi, että Eurostatin 16. maaliskuuta 2011 antamia taloudellisen uudelleenjärjestelyn kohteena oleviin yksiköihin liittyviä ohjeita noudatetaan Bradford & Bingleyn (B&B) ja Northern Rock Asset Managementin (NRAM) osalta. Ilmoitettuja alijäämälukuja on nostettu 360 miljoonaa GBP (0,03 % BKT:stä) vuodelle 2008 (ja varainhoitovuodelle 2008/2009), 571 miljoonaa GBP (0,04 % BKT:stä) vuodelle 2009 (ja varainhoitovuodelle 2009/2010) ja 1 023 miljoonaa GBP (0,07 % BKT:stä) vuodelle 2010 (ja varainhoitovuodelle 2010/2011). Ilmoitettuja velkalukuja on nostettu 32 374 miljoonaa GBP (2,26 % BKT:stä) vuodelle 2008 (ja varainhoitovuodelle 2008/2009), 19 969 miljoonaa GBP (1,43 % BKT:stä) vuodelle 2009 (ja varainhoitovuodelle 2009/2010) ja 56 821 miljoonaa GBP (3,90 % BKT:stä) vuodelle 2010 (ja varainhoitovuodelle 2010/2011). 2.3.4. Metatietojen julkaiseminen (kuvaukset[19]) Asetuksessa (EY) N:o 479/2009 (sellaisena kuin se on muutettuna) täsmennetään, että liiallisia alijäämiä koskevan menettelyn kuvaukset ovat niitä tilastotietoja, jotka jäsenvaltioiden on toimitettava, jotta Eurostat voi tarkistaa EKT 1995:n sääntöjen noudattamisen. Lisäksi asetuksessa säädetään, että jäsenvaltioiden on julkistettava kuvauksensa. Eurostat on julkistanut kaikkien jäsenvaltioiden kuvaukset. Luxemburgia ja Alankomaita lukuun ottamatta kaikki jäsenvaltiot ilmoittivat julkistaneensa liiallisia alijäämiä koskevan menettelyn kuvaukset kansallisesti. Eurostat on ottamassa käyttöön uuden liiallisia alijäämiä koskevan menettelyn kuvauksessa käytettävän mallin, jonka myötä tehdään rakenteellisia muutoksia ja edellytetään entistä yksityiskohtaisempia tietoja (jotka koskevat esimerkiksi laadintamenettelyjä, julkisyhteisöjen rajaamista, yksittäisiä transaktioita, laadunhallintaa ja lähdetietojen lähteitä). 3. Päätelmät Eurostatin mukaan julkistalouden tietojen laadun parantamisessa edistyttiin edelleen vuonna 2011. Jäsenvaltiot lähettivät Eurostatille aiempaa parempia tietoja niin liiallisia alijäämiä koskevaan menettelyyn liittyvissä raportointitaulukoissa kuin muissa asiaan liittyvissä tilastoissa. Liiallisia alijäämiä koskevaan menettelyyn liittyvien tietojen yhtenäisyys suhteessa ilmoitettuihin EKT 1995:n mukaisiin julkisyhteisöjen tileihin on yleisesti tyydyttävä ja parantunut etenkin rahoituspuolella. Vuonna 2011 esitettiin Romanian ja Yhdistyneen kuningaskunnan huhtikuun 2011 toimituksessa toimittamien tietojen laatua koskevat varaumat. Varaumat peruttiin marraskuussa 2011. Yhdistyneen kuningaskunnan osalta tietoja on kuitenkin edelleen muutettava. Vaikka parannusta on tunnustetusti tapahtunutkin, kirjaussääntöjen noudattamisen ja joidenkin toimitettujen tilastotietojen täydellisyyden ja yhtenäisyyden osalta on edelleen joitakin ongelmia. Joidenkin jäsenvaltioiden on esimerkiksi parannettava alue- ja paikallishallinnon tason tietojen täydellisyyttä, ja eräät muut voisivat parantaa rahoituskriisin tuloksena perustettujen julkisessa omistuksessa olevien uudelleenjärjestelyrakenteiden seurantaa. Eurostat kehottaa sen vuoksi jäsenvaltioita edelleen panostamaan julkisyhteisöjen rahoitustilastojen laadun parantamiseen, jotta julkisyhteisöjen tiedot saadaan riittävällä tavalla kirjanpitosääntöjen mukaisiksi, täydellisiksi, luotettaviksi, oikea-aikaisiksi ja yhtenäisiksi. Tähän kuuluu myös liiallisia alijäämiä koskevaan menettelyyn kuuluvien alijäämä- ja velkatietojen perusteena käytettävien lähdetietovirtojen parempi laadunhallinta. [1] EUVL L 145, 10.6.2009, s. 1. [2] EYVL L 310, 30.11.1996, s. 1. [3] Asetuksen (EY) N:o 479/2009, sellaisena kuin se on muutettuna, 3 artiklan 1 ja 3 kohta. [4] Saksan liiallisia alijäämiä koskevaan menettelyyn liittyvien tietojen tarkistukset koskivat vuotta 2010, ja niiden syynä olivat muutokset FMS Wertmanagementin lähdetietoihin (Hypo Real Estaten, HRE, uudelleenjärjestelyrakenne), luokiteltu julkisyhteisöjen sektoriin kuuluvaksi, alijäämä: ylöspäin 0,9 prosenttiyksikköä BKT:stä, syynä lähinnä HRE:n siirtämien ongelmallisten omaisuuserien uudelleenarviointi; velka: alaspäin 1 prosenttiyksikkö BKT:stä; syynä korjaus rahavakuuksien esittämiseen taseessa. [5] Katso 22. marraskuuta 1993 pidetyn neuvoston kokouksen pöytäkirjaan merkityt lausumat. [6] Muutetussa neuvoston asetuksessa (EY) N:o 479/2009 ei nimenomaisesti vaadita toimittamaan liiallisia alijäämiä koskevan menettelyn raportointitaulukkojen muiden taulukkojen kuin 1 ja 2A ennakoidut tiedot. [7] Kyseisten taulukoiden sisällön kuvaus on saatavilla Eurostatin verkkosivustolla: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL.. [8] Kyselylomake käsittää 13 osaa, joissa pyydetään määrällisiä ja toisinaan myös laadullisia tietoja esimerkiksi seuraavilta aloilta: veroihin ja sosiaaliturvamaksuihin ja EU:hun liittyvät transaktiot, sotilastarvikkeiden hankinnat, valtiontakaukset, velkojen mitätöinnit, julkishallinnon toteuttamat julkisten yritysten pääomanlisäykset, julkisen ja yksityisen sektorin kumppanuudet jne. [9] Ks. http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf. [10] Ks. kohta 2.1. [11] Ks. http://epp.eurostat.ec.europa.eu/portal/page/portal/quality/documents/COM-2011-211_Communication_Quality_Management_EN.pdf. [12] Ks. http://epp.eurostat.ec.europa.eu/portal/page/portal/government_finance_statistics/methodology/advice_member_states. [13] Ks. http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF. [14] Ks. http://epp.eurostat.ec.europa.eu/portal/page/portal/government_finance_statistics/documents/Eurostat's%20preliminary%20view%20on%20the%20recording%20of%20the%20futu.pdf. [15] Ks. http://epp.eurostat.ec.europa.eu/portal/page/portal/government_finance_statistics/documents/Eurostat%20Guidance%20on%20accounting%20rules%20for%20EDP%20-%20Financia.pdf. [16] Julkistaloutta (Government Finance) käsittelevällä Eurostatin verkkosivustolla on tietoa liiallisia alijäämiä koskevaan menettelyyn liittyvistä tilastoista ja menettelyn perustana olevasta julkisyhteisöjen sektorin tilinpidosta sekä tietoja, menetelmäpäätöksiä ja käsikirjoja ja liiallisia alijäämiä koskevaan menettelyyn liittyvien konsultointikäyntien havaintoja: (http://epp.eurostat.ec.europa.eu/portal/page/portal/government_finance_statistics/introduction. [17] Ks. http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf [18] Asetuksen (EY) N:o 479/2009 (sellaisena kuin se on muutettuna) 15 artiklan 2 kohdan mukaan, jos on näyttöä siitä, että jäsenvaltioiden toimittamat toteutuneet tiedot eivät ole 8 artiklan 1 kohdan mukaisia, komissio (Eurostat) voi tehdä muutoksia jäsenvaltioiden toimittamiin toteutuneisiin tietoihin ja esittää muutetut tiedot muutosta koskevine perusteluineen. [19] Kuvaukset toteutunutta alijäämää ja velkaa koskevien tietojen keräämiseen käytettävistä menetelmistä, menettelyistä ja lähteistä sekä niiden taustalla olevista julkistalouden tileistä.